Prieto apel·la a l?educació, la cultura i la ciència com a eines 'per a construir una societat igualitària des de la infància'
12 febrer 2025

## Prieto apel·la a l?educació, la cultura i la ciència com a eines 'per a construir una societat igualitària des de la infància'12 febrer 2025Última actualització: 12 febrer 2025

![](../gestion/img/9092de67128c8bd249f398d1cb7023cf030870796f76ece59a8b9c767a6c3b4f.jpg)  
  

Gandia va commemorar ahir el **Dia Internacional de la Dona i la Xiqueta en la Ciència** amb una xerrada celebrada a la Casa de la Marquesa amb tres investigadores del Campus de la UPV. Sota el títol **“Dona + Ciència = Futur”**, Isabel Pérez Arjona, Virginia Garófano Gómez i Silvia Falco Giaccaglia van abordar els desafiaments que afronta la dona en l’àmbit científic i el seu paper clau en la construcció del futur, alhora que es va posar en valor el paper de la dona en la ciència, visibilitzant el treball de les científiques i tecnòlogues.

  
L’alcalde de Gandia, **José Manuel Prieto**, va ser l’encarregat de donar la benvinguda als assistents, entre els quals es trobaven representants de la Corporació Municipal, del Campus de Gandia de la Universitat Politècnica de València i col·lectius socials de la ciutat.

En primer lloc, la màxima autoritat municipal va voler destacar la importància de la igualtat de gènere en l’àmbit científic i va expressar el seu agraïment a les investigadores del Campus per ser referents per a xiquetes i dones joves. Així, va destacar que “_l’educació, la cultura i la ciència són eines fonamentals per a construir una societat plenament igualitària des de la infància_”.

Prieto va esmentar la pròxima fita de l’exploració espacial: l’arribada d’una dona a la Lluna abans que acabe la dècada, amb l’astronauta Christina Koch al capdavant de la missió Artemis 2 de la NASA. Aquest assoliment simbolitza l’avanç en la representació femenina en les disciplines STEM (Ciència, Tecnologia, Enginyeria i Matemàtiques). Va subratllar que les xiquetes han de tindre les mateixes oportunitats que els xiquets per a perseguir els seus somnis sense obstacles.

Per a aconseguir aquesta meta, va emfatitzar la importància de l’educació com a aliada, promovent la col·laboració entre administracions, institucions educatives i la societat civil per a eliminar estereotips de gènere.

L’alcalde va ressaltar els avanços aconseguits, assenyalant que Espanya es troba entre els 10 millors països per a les dones i ocupa el sisé lloc en igualtat de gènere en la Unió Europea. Va reafirmar el compromís de Gandia, Ciutat de la Ciència i la Innovació, en continuar promovent polítiques educatives inclusives i visibilitzant el paper de la dona en la ciència.

Prieto va insistir en la necessitat de fomentar vocacions científiques en les xiquetes en disciplines STEAM (Ciència, Tecnologia, Enginyeria, Art i Matemàtiques). Va tancar el seu discurs amb un missatge inspirador per a les xiquetes, animant-les a “no tindre por i ser conscients de la seua importància en la societat actual”.

L’acte va concloure amb la intervenció de la regidora delegada d’Igualtat, Maribel Codina, qui va afirmar que “_la ciència no té gènere, però té el potencial de transformar vides quan totes les veus, incloses les de les dones, són escoltades i valorades_”.

L’edil va reafirmar el compromís del govern municipal amb la visibilització de la dona en totes les disciplines i va insistir en llançar un missatge a les xiquetes: “_Cadascuna de vosaltres té la capacitat de contribuir de manera significativa, ja siga en la física, la biologia o les matemàtiques. Vos convide a somiar en gran i lluitar pels vostres somnis_”.